
Γιορτή τρίτης ηλικίας στο Δίβουνο από τον τοπικό Πολιτιστικό Σύλλογο  
Με μια πολύ τρυφερή εκδήλωση ο Πολιτιστικός Σύλλογος Διβουνιωτών εξέφρασε την ευγνωμοσύνη και τον σεβασμό του στους γεννήτορές του. 
Προσκάλεσε τους ηλικιωμένους του χωριού, το απόγευμα του περασμένου Σαββάτου στην αυλή του πετρόκτιστου παλιού διδακτηρίου του ορεινού οικισμού και γιόρτασαν μαζί την Παγκόσμια Ημέρα Τρίτης Ηλικίας.  
Η γιορτή συνδυάστηκε με χαλαρή κουβέντα, χορό, κεράσματα στους παριστάντες και ενημέρωση για τα συμπτώματα της άνοιας και την έγκαιρη διάγνωσή της από στελέχη της 1ης Τοπικής Μονάδας Υγείας. Ξεχωριστή στιγμή της εκδήλωσης ήταν τα γενέθλια της γηραιότερης Διβουνιώτισσας Ευθυμίας Καρυπίδου, που μπήκε στα 90 και έσβησε τα κεράκια της τούρτας με τραγούδια και εγκάρδιες ευχές για μακροημέρευση. 
Τη γιορτή της τρίτης ηλικίας χαιρέτησε από τον Δήμο Κιλκίς ο Αντιδήμαρχος Αλέξανδρος Σημαιοφορίδης ενώ παρόντες στην εκδήλωση ήταν και οι Αντιδήμαρχοι Γιώργος Μπαλάσκας, Ελένη Πατλάκη και ο Πρόεδρος της Δημοτικής Κοινότητας Τριποτάμου Σάββας Πεχλιβανίδης.
